വാർദ്ധക്യം

ലഘുചിത്രം| പ്രായമായ റോമൻ മനുഷ്യൻ, മാർബിൾ 40 ബിസി, ആൽബെർട്ടിനം, ഡ്രെസ്ഡൻ
 
**വാർദ്ധക്യം** എന്നത് മനുഷ്യരുടെ ആയുർദൈർഘ്യത്തോട് അടുത്തുള്ളളതോ അതിനെ മറികടക്കുന്നതോ ആയ പ്രായങ്ങളെയാണ് സൂചിപ്പിക്കുന്നത്, അതിനാൽ ഇത് മനുഷ്യ ജീവിത ചക്രത്തിന്റെ അവസാനമാണ്.

പ്രായമായ ആളുകൾക്ക് പലപ്പോഴും ചെറുപ്പക്കാരേക്കാൾ രോഗം, സിൻഡ്രോം, പരിക്കുക എന്നിവയ്ക്ക് സാധ്യത കൂടുതലാണ്. വാർദ്ധക്യത്തിന്റെ ജൈവ പ്രക്രിയയെ സെനെസെൻസ് എന്നും  വാർദ്ധക്യ പ്രക്രിയയുടെ മെഡിക്കൽ പഠനത്തെ ജെറോന്റോളജി എന്നും പ്രായമായവരെ ബാധിക്കുന്ന രോഗങ്ങളെക്കുറിച്ചുള്ള പഠനത്തെ ജെറിയാട്രിക്സ് എന്നും വിളിക്കുന്നു.  

വാർദ്ധക്യം ഒരു നിശ്ചിത ജൈവിക ഘട്ടമല്ല, കാരണം "വാർദ്ധക്യം" എന്ന് സൂചിപ്പിക്കുന്ന പ്രായത്തിൽ സാംസ്കാരികമായും ചരിത്രപരമായും വ്യത്യാസമുണ്ട്. വർദ്ധക്യത്തിലും ആരോഗ്യവും ചുറുചുറുക്കും നിലനിർത്തുന്ന ധാരാളം ആളുകളുണ്ട്.  ആരോഗ്യകരമായ ജീവിതശൈലി ശീലിച്ചു   പോരുന്നവരിൽ വാർദ്ധക്യ സഹജമായ ബുദ്ധിമുട്ടുകൾ അത്ര ബാധിക്കണമെന്നില്ല. ‘പ്രായം വെറുമൊരു അക്കമാണ്’ അല്ലെങ്കിൽ ‘ഏജ് ഈസ്‌ ജസ്റ്റ്‌ എ നമ്പർ‘ എന്നുള്ള വാക്കുകളും ഇന്ന് ഉപയോഗിച്ചു കാണപ്പെടുന്നു. 

2011 ൽ ഐക്യരാഷ്ട്രസഭ പ്രായമായവരെ പ്രത്യേകം സംരക്ഷിക്കുന്ന ഒരു മനുഷ്യാവകാശ കൺവെൻഷൻ നിർദ്ദേശിച്ചു. 

## നിർവചനങ്ങൾ
[ലഘുചിത്രം| ''ഓൾഡ് വുമൺ ഡോസിംഗ്'' നിക്കോളാസ് മേസ് (1656). റോയൽ മ്യൂസിയംസ് ഓഫ് ഫൈൻ ആർട്സ്, [ബ്രസൽസ്|ബ്രസ്സൽസ്]]
വാർദ്ധക്യത്തിന്റെ നിർവചനങ്ങളിൽ ഔദ്യോഗിക നിർവചനങ്ങൾ, ഉപ-ഗ്രൂപ്പ് നിർവചനങ്ങൾ, നാല് അളവുകൾ എന്നിവ ഉൾപ്പെടുന്നു.

### ഔദ്യോഗിക നിർവചനങ്ങൾ
വാർദ്ധക്യം "യുവത്വത്തിനും  മധ്യവയസ്സിനും ശേഷമുള്ള ജീവിതകാലം" ആണ്.  ഏത് പ്രായത്തിലാണ് വാർദ്ധക്യം ആരംഭിക്കുന്നത് എന്നത് സാർവത്രികമായി നിർവചിക്കാൻ കഴിയില്ല, കാരണം അത് സന്ദർഭത്തിനനുസരിച്ച് വ്യത്യാസപ്പെട്ടിരിക്കുന്നു. 65+ വയസ്സിനെ സാധാരണയായി വാർദ്ധക്യം എന്ന് സൂചിപ്പിക്കാമെന്ന് ഐക്യരാഷ്ട്രസഭ സമ്മതിച്ചിട്ടുണ്ട്  ഇത് വാർദ്ധക്യത്തെക്കുറിച്ചുള്ള അന്താരാഷ്ട്ര നിർവചനത്തിനുള്ള ആദ്യ ശ്രമമാണ്. എന്നിരുന്നാലും, ആഫ്രിക്കയിലെ വാർദ്ധക്യത്തെക്കുറിച്ചുള്ള പഠനത്തിനായി ലോകാരോഗ്യ സംഘടന (ഡബ്ല്യുഎച്ച്ഒ) 55 വാർദ്ധക്യത്തിന്റെ തുടക്കമായി നിശ്ചയിച്ചു. അതേസമയം, വികസ്വര രാജ്യങ്ങൾ പലപ്പോഴും വാർദ്ധക്യത്തെ നിർവചിക്കുന്നത് വർഷങ്ങളെ അടിസ്ഥാനമാക്കിയല്ല, മറിച്ച് പുതിയ കടമകൾ ഏറ്റെടുക്കാതിരിക്കുന്ന, മുൻ ജോലികൾ നഷ്ടപ്പെടുന്ന അല്ലെങ്കിൽ സമൂഹത്തിന് സജീവമായ സംഭാവനകൾ നൽകാനുള്ള കഴിവില്ലായ്മ എന്നിവയാണ്. 

മിക്ക വികസിത പാശ്ചാത്യ രാജ്യങ്ങളും വിരമിക്കലിനായി 60 മുതൽ 65 വയസ്സ് വരെ നിശ്ചയിച്ചിട്ടുണ്ട്. മുതിർന്ന സാമൂഹിക പരിപാടികൾക്ക് യോഗ്യത നേടുന്നതിന് 60-65 വയസ്സ് പ്രായം സാധാരണയായി ഒരു നിബന്ധനയാണ്.  എന്നിരുന്നാലും, വിവിധ രാജ്യങ്ങളും സമൂഹങ്ങളും വാർദ്ധക്യത്തിന്റെ ആരംഭത്തെ 40-കളുടെ പകുതി മുതൽ 70 കൾ വരെ കണക്കാക്കുന്നു.  വികസിത രാജ്യങ്ങളിലെ ആയുർദൈർഘ്യം 80 വയസ്സിനപ്പുറത്തേക്ക് ഉയർന്നതിനാൽ വാർദ്ധക്യത്തിന്റെ നിർവചനങ്ങൾ മാറിക്കൊണ്ടിരിക്കുന്നു.  2016 ഒക്ടോബറിൽ *നേച്ചർ* എന്ന സയൻസ് ജേണലിൽ പ്രസിദ്ധീകരിച്ച ഒരു പ്രബന്ധം, മനുഷ്യന്റെ പരമാവധി ആയുസ്സ് ശരാശരി 115 ആണെന്ന നിഗമനത്തിലെത്തി.  എന്നിരുന്നാലും, രചയിതാക്കളുടെ രീതികളും നിഗമനങ്ങളും ശാസ്ത്ര സമൂഹത്തിൽ നിന്ന് വിമർശനത്തിന് ഇടയാക്കുകയും പഠനം തെറ്റാണെന്ന് നിഗമനത്തിൽ എത്തുകയും ചെയ്തു. 

### ഉപ-ഗ്രൂപ്പ് നിർവചനങ്ങൾ
വാർദ്ധക്യം എന്ന് നിർവചിക്കപ്പെടുന്ന പ്രായമാകുമ്പോൾ ആളുകൾ അനുഭവിക്കുന്ന വ്യത്യസ്തമായ അവസ്ഥകളെ ജെറോന്റോളജിസ്റ്റുകൾ തിരിച്ചറിഞ്ഞിട്ടുണ്ട്. വികസിത രാജ്യങ്ങളിൽ, 60 കളിലും 70 കളുടെ തുടക്കത്തിലും ഉള്ള മിക്ക ആളുകളും ഇപ്പോഴും ആരോഗ്യമുള്ളവരും സജീവവും സ്വയം പരിപാലിക്കാൻ കഴിവുള്ളവരുമാണ്.   എന്നാൽ 75 ന് ശേഷം, അവർ കൂടുതൽ ദുർബലരായിത്തീരും. 

അതിനാൽ, നിർവചിക്കപ്പെട്ടിട്ടുള്ള എല്ലാ ആളുകളെയും ഒരുമിച്ച് വൃദ്ധരായി കണക്കാക്കുന്നതിന്പ കരം, ചില ജെറോന്റോളജിസ്റ്റുകൾ ഉപഗ്രൂപ്പുകൾ നിർവചിച്ച് വാർദ്ധക്യത്തിന്റെ വൈവിധ്യത്തെ തിരിച്ചറിഞ്ഞിട്ടുണ്ട്. ഒരു പഠനം യങ് ഓൾഡ് (60 മുതൽ 69 വരെ), മിഡ് ഓൾഡ് (70 മുതൽ 79 വരെ), വെരി ഓൾഡ് (80+) എന്നിങ്ങനെ വേർതിരിക്കുന്നു.  മറ്റൊരു പഠനത്തിന്റെ ഉപഗ്രൂപ്പിംഗ് യങ് ഓൾഡ് (65 മുതൽ 74 വരെ), മിഡിൽ ഓൾഡ് (75–84), ഓൾഡെസ്റ്റ് ഓൾഡ് (85+) എന്നിങ്ങനെയാണ്.  മൂന്നാമത്തെ ഉപഗ്രൂപ്പിംഗ് "യംഗ് ഓൾഡ്" (65–74), "ഓൾഡ്" (74–84), "ഓൾഡ്-ഓൾഡ്" (85+) എന്നിങ്ങനെയാണ്.  65+ ജനസംഖ്യയിലെ ഉപഗ്രൂപ്പുകൾ ജീവിതത്തിലെ സുപ്രധാന മാറ്റങ്ങളുടെ കൂടുതൽ കൃത്യമായ ചിത്രീകരണം പ്രാപ്തമാക്കുന്നു.  

## ലക്ഷണങ്ങൾ
വാർദ്ധക്യത്തിന്റെ സവിശേഷതകൾ ശാരീരികവും മാനസികവുമാണ്. 

ഈ അടയാളങ്ങൾ എല്ലാവർക്കും ഒരേ കാലക്രമത്തിൽ സംഭവിക്കുന്നില്ല. ഒരേ പ്രായമുള്ള ആളുകൾക്കിടയിൽ പോലും വാർദ്ധക്യത്തിന്റെ അടയാളങ്ങൾ വ്യത്യാസപ്പെടാം.

ശരീരത്തെയും മനസ്സിനെയും ബാധിക്കുന്ന വാർദ്ധക്യത്തിന്റെ അടിസ്ഥാന അടയാളം "പെരുമാറ്റത്തിന്റെ മന്ദത" ആണ്.  എന്നിരുന്നാലും, ബഫല്ലോ യൂണിവേഴ്സിറ്റിയിൽ നിന്നും നോർത്ത് വെസ്റ്റേൺ യൂണിവേഴ്സിറ്റിയിൽ നിന്നുമുള്ള പഠനങ്ങൾ കാണിക്കുന്നത് പ്രായമായവർ സന്തോഷമുള്ളവരാണെന്നാണ്. 

### ശാരീരികം (ഫിസിക്കൽ)
വാർദ്ധക്യത്തിന്റെ ശാരീരിക അടയാളങ്ങളിൽ ഇനിപ്പറയുന്നവ ഉൾപ്പെടുന്നു:

* അസ്ഥിയും സന്ധിയും. പഴയ അസ്ഥികൾ "നേർത്തും ചുരുങ്ങിയും" വരാം. ഇത് മൂലം 80 വയസ്സ് ആകുമ്പോഴേക്കും ഉയരം കുറയാനും (ഏകദേശം രണ്ട് ഇഞ്ച് (5 സെ.മീ.) കൂന് പോലുള്ള അവസ്ഥയ്ക്കും ഓസ്റ്റിയോ ആർത്രൈറ്റിസ്, ഓസ്റ്റിയോപൊറോസിസ് തുടങ്ങിയ എല്ലുകളെയും സന്ധികളെയും ബാധിക്കുന്ന അസുഖങ്ങളിലേക്കും നയിച്ചേക്കാം.
* വിട്ടുമാറാത്ത രോഗാവസ്ഥകൾ. പ്രായമായ ആളുകൾക്ക് ഒന്നോ അതിലധികമോ വിട്ടുമാറാത്ത രോഗ അവസ്ഥയുണ്ടാവാം. 2007-2009-ൽ, യുണൈറ്റഡ് സ്റ്റേറ്റ്സിലെ പ്രായമായവരിൽ ഏറ്റവും കൂടുതൽ സംഭവിക്കുന്ന അവസ്ഥകൾ അനിയന്ത്രിതമായ രക്താതിമർദ്ദം (34%), സന്ധിവാതം (50%), ഹൃദ്രോഗം (32%) എന്നിവയാണ്..
* ക്രോണിക് മ്യൂക്കസ് ഹൈപ്പർസെക്രിഷൻ (CMH) ചുമയും കഫവും ആയി നിർവചിക്കപ്പെടുന്നു, ഇത് പ്രായമായവരിൽ ഒരു സാധാരണ ശ്വസന ലക്ഷണമാണ്.
* ദന്ത പ്രശ്നങ്ങൾ. വാർദ്ധക്യത്തിൽ ഉമിനീർ കുറവും വായ ശുചിത്വത്തിനുള്ള കഴിവും കുറവായിരിക്കാം, ഇത് പല്ല് നശിക്കാനും അണുബാധയ്ക്കും സാധ്യത വർദ്ധിപ്പിക്കുന്നു.
* ദഹനവ്യവസ്ഥ. ഏകദേശം 40% ആളുകളിലും വാർദ്ധക്യത്തിൽ വിഴുങ്ങാനുള്ള ബുദ്ധിമുട്ട്, ആവശ്യത്തിന് ഭക്ഷണം കഴിക്കാനുള്ള കഴിവില്ലായ്മ, പോഷകാഹാരം ആഗിരണം ചെയ്യാനുള്ള കഴിവില്ലായ്മ, മലബന്ധം, രക്തസ്രാവം തുടങ്ങിയ ദഹന വൈകല്യങ്ങൾ കാണപ്പെഉന്നു.
* ശരീരത്തിന്റെ മുകൾ ഭാഗത്തെ അനിയന്ത്രിതമായ കുലുക്കമാണ് എസെൻഷ്യൽ ട്രെമർ (ET). പ്രായമായവരിൽ ഇത് സാധാരണമാണ്, പ്രായത്തിനനുസരിച്ച് ലക്ഷണങ്ങൾ വഷളാകുന്നു.
* കാഴ്ചശക്തി. 40 വയസ്സ് കഴിഞ്ജാൽ പ്രെസ്ബയോപിയ ഉണ്ടാകാം. ഇത് മൂലം കുറഞ്ഞ വെളിച്ചത്തിൽ ചെറിയ പ്രിന്റ് വായിക്കുന്നതിന് പ്രയാസമുണ്ടാകുന്നു. പ്രായമായവരുടെ കാഴ്ചശക്തി തകരാറിലാക്കുന്ന മറ്റൊരസുഖമാണ് തിമിരം.
* വീഴ്ച. വാർദ്ധക്യത്തിൽ ചെറുപ്പക്കാരെക്കാൾ വീഴ്ചയിൽ നിന്നുള്ള പരിക്കുകൾക്കുള്ള അപകടസാധ്യത കൂടുതലാണ്.  പ്രായമായവരുടെ പരിക്കിനും മരണത്തിനും പ്രധാന കാരണം വീഴ്ചയാണ്.
* നടത്ത മാറ്റം. വാർദ്ധക്യത്തിനനുസരിച്ച് നടത്തത്തിന്റെ ചില വശങ്ങൾ സാധാരണയായി മാറുന്നു. 70 വയസ്സിനു ശേഷം നടത്തത്തിന്റെ വേഗത കുറയുന്നു. ഡബിൾ സ്റ്റാൻസ് സമയവും (അതായത്, രണ്ട് കാലുകളും നിലത്തിരിക്കുന്ന സമയം) പ്രായത്തിനനുസരിച്ച് വർദ്ധിക്കുന്നു.
* മുടി നരക്കുകയും കൊഴിയുകയും ചെയ്യാം.  
* കേൾവി. 75 വയസും അതിൽ കൂടുതലുമുള്ളപ്പോൾ, 48% പുരുഷന്മാരും 37% സ്ത്രീകളും ശ്രവണ വൈകല്യങ്ങൾ നേരിടുന്നു. ശ്രവണ വൈകല്യമുള്ള 50 വയസ്സിനു മുകളിലുള്ള 26.7 ദശലക്ഷം ആളുകളിൽ, ഏഴിൽ ഒരാൾ മാത്രമേ ശ്രവണസഹായി ഉപയോഗിക്കുന്നുള്ളൂ..  70-79 പ്രായപരിധിയിൽ, ആശയവിനിമയത്തെ ബാധിക്കുന്ന ഭാഗിക ശ്രവണ നഷ്ടം 65% ആയി ഉയരുന്നു, പ്രധാനമായും താഴ്ന്ന വരുമാനക്കാരായ പുരുഷന്മാരിൽ.
* വാർദ്ധക്യത്തിൽ ഹൃദയത്തിന്റെ കാര്യക്ഷമത കുറയുകയും, തൽഫലമായി സ്റ്റാമിന നഷ്ടപ്പെടുകയും ചെയ്യും. കൂടാതെ, രക്തപ്രവാഹത്തെ തടസ്സപ്പെടുത്താൻ അതെറോസ്ലീറോസിസിന് കഴിയും.
* രോഗപ്രതിരോധ പ്രവർത്തനം. കാര്യക്ഷമത കുറഞ്ഞ രോഗപ്രതിരോധ പ്രവർത്തനം (ഇമ്മ്യൂണോസെനെസെൻസ്) വാർദ്ധക്യത്തിന്റെ അടയാളമാണ്.
* ശ്വാസകോശം നന്നായി വികസിക്കാതാവാം; അങ്ങനെ, അവർക്ക് ലഭ്യമാകുന്ന ഓക്സിജൻ അലവ് കുറയുന്നു.
* മൊബിലിറ്റി വൈകല്യം അല്ലെങ്കിൽ നഷ്ടം. ചലനശേഷി വൈകല്യം 65 നും 74 നും ഇടയിൽ പ്രായമുള്ളവരിൽ 14% ആളുകളെയും, എന്നാൽ 85 വയസ്സിനു മുകളിലുള്ളവരിൽ പകുതി പേരെയും ബാധിക്കുന്നു." പ്രായമായവരിൽ ചലനശേഷി നഷ്ടപ്പെടുന്നത് സാധാരണമാണ്. ഈ കഴിവില്ലായ്മ ഗുരുതരമായ "സാമൂഹികവും മാനസികവും ശാരീരികവുമായ പ്രത്യാഘാതങ്ങൾ ഉണ്ടാക്കുന്നു".
* പ്രായമായവരിൽ 25% ആളുകൾക്കും വേദന അനുഭവപ്പെടുന്നു, പ്രായം കൂടുന്നതിനനുസരിച്ച് ഇത് 80% വരെ വർദ്ധിക്കുന്നു. മിക്ക വേദനകളും റുമാറ്റോളജിക്കൽ അല്ലെങ്കിൽ മാലിഗ്നന്റ് ആണ്.

*വാർദ്ധക്യത്തിലെ ലൈംഗികത. മുതിർന്ന പൗരന്മാരെ സംബന്ധിച്ചു അവരുടെ ലൈംഗികത വളരെ പ്രധാനമാണ്, ഇത് പ്രായമായ പൗരന്മാരുടെ ആരോഗ്യത്തിന് ഗുണകരവുമാണ്. "മുതിർന്ന വ്യക്തികളുടെ ലൈംഗിക പ്രകടനങ്ങൾ താരതമ്യേന അവഗണിക്കപ്പെട്ട  വിഷയമാണ്". ലൈംഗികബന്ധം ചെറുപ്പക്കാർക്ക് വേണ്ടി മാത്രമുള്ളതാണ് എന്നൊക്കെയുള്ള തെറ്റിദ്ധാരണകൾ പലർക്കും ഉണ്ടാവാറുണ്ട്. യഥാർത്ഥത്തിൽ വർദ്ധക്യത്തിൽ ലൈംഗികത കുറേകൂടി പക്വമായ മറ്റൊരു തലത്തിലേക്ക് എത്തുകയാണ് എന്നതാണ് വിദഗ്ദമതം. ലൈംഗിക മനോഭാവവും ഐഡന്റിറ്റിയും പ്രായപൂർത്തിയാകുമ്പോൾ തന്നെ സ്ഥാപിക്കപ്പെടുകയും ജീവിതകാലം മുഴുവൻ മാറുകയും ചെയ്യുന്നു.എന്നിരുന്നാലും, പ്രായമാകുമ്പോൾ പല ആളുകളിലും ലൈംഗികശേഷി കുറഞ്ഞേക്കാം. ഇത് അവരുടെ ആരോഗ്യം, ഹോർമോൺ അളവ്, പ്രമേഹം, ഹൃദ്രോഗം, പക്ഷാഘാതം, അമിതമായ കൊളെസ്ട്രോൾ, അമിത രക്ത സമ്മർദം തുടങ്ങിയ പല രോഗങ്ങളുമായും, പങ്കാളിയുടെ  താല്പര്യക്കുറവ്, പങ്കാളിയുടെ മരണം, മറ്റൊരു പങ്കാളി ലഭ്യമല്ലാതെ വരിക എന്നിവയുമായി ബന്ധപെട്ടു കിടക്കുന്നു. പ്രായമാകുമ്പോൾ വേണ്ടത്ര ഉദ്ധാരണം കിട്ടുന്നില്ല എന്ന് പുരുഷനും, യോനീ വരൾച്ചയും ലൈംഗികബന്ധത്തിൽ വേദനയോ അസ്വസ്ഥതയോ ഉണ്ടാകുന്നുവെന്ന് സ്ത്രീകളും പരാതിപ്പെടാറുണ്ട്. പല മുതിർന്ന ആളുകളും വിരക്തിയിലേക്ക് പോകാനുള്ള പ്രധാന കാരണവും ഇതുതന്നെ. എങ്കിലും ആരോഗ്യമുള്ള വ്യക്തികളിൽ വർദ്ധക്യത്തിലും സന്തോഷകരമായ ലൈംഗികത നിലനിൽക്കുന്നു എന്നാണ് പഠനങ്ങൾ വ്യക്തമാക്കുന്നത്. ആരോഗ്യ വിദഗ്ദരുടെ നിർദേശപ്രകാരം ലൈംഗിക പ്രശ്നങ്ങൾക്ക് ശാസ്ത്രീയമായ പരിഹാര മാർഗങ്ങൾ തേടുന്നത് ലൈംഗികജീവിതം ആനന്ദകരമായി നിലനിർത്താൻ സഹായിക്കും. ഉദാ: വയാഗ്ര  പോലെയുള്ള മരുന്നുകൾ ഉപയോഗിക്കുന്നത് പുരുഷന്മാരിൽ ഉദ്ധാരണത്തിന് സഹായിക്കുന്നു. സ്ത്രീകളുടെ ലൈംഗിക പ്രശ്നങ്ങൾ ആർത്തവവിരാമം (മേനോപോസ്) എന്ന ഘട്ടത്തിൽ ഈസ്ട്രജൻ ഹോർമോണിന്റെ കുറവുമൂലം ഉണ്ടാകുന്ന യോനീ വരൾച്ച എന്ന അവസ്ഥയുമായി ബന്ധപെട്ടു കിടക്കുന്നു. ഏകദേശം 45-55 വയസ് ആകുന്നതോടെ സ്ത്രീകളിൽ ഈ മാറ്റങ്ങൾ കാരണം ലൈംഗികബന്ധം ബുദ്ധിമുട്ടേറിയതോ വേദനാജനകമായിത്തീരുകയോ ചെയ്യുന്നു.

*യോനിവരൾച്ച അനുഭവപ്പെടുന്നവർ ഫാർമസിയിലും മറ്റും ലഭ്യമായ ഏതെങ്കിലും മികച്ച ലൂബ്രിക്കന്റ് ജെല്ലി അല്ലെങ്കിൽ ഡോക്ടറുടെ നിർദേശപ്രകാരം ഈസ്ട്രജൻ ഹോർമോൺ അടങ്ങിയ ജെല്ലി ഉപയോഗിക്കുന്നത് വരൾച്ചയും വേദനയും  പരിഹരിക്കുകയും ആസ്വാദ്യത വർധിപ്പിക്കുകയും ചെയ്യുന്നു. ഏത് പ്രായത്തിലുള്ള ആളുകൾക്കും രതിമൂർച്ഛ ഉണ്ടാകാറുണ്ട്. വർദ്ധക്യത്തിൽ ചിലപ്പോൾ അതിന് അല്പം സമയമെടുത്തെന്ന് വരാം. അതല്ലാതെ ലൈംഗികത ഇല്ലാതാകുന്നില്ല.  മുതിർന്നവരുടെ "അലൈംഗിക" പ്രതിച്ഛായയെ വെല്ലുവിളിക്കുന്ന ലൈംഗിക സ്വഭാവങ്ങളെയും ആഗ്രഹങ്ങളെയും കുറിച്ചുള്ള ഗവേഷണങ്ങൾ വർദ്ധിച്ചു കൊണ്ടിരിക്കുകയാണ്. 75-102 വയസ്സ് പ്രായമുള്ള ആളുകളും ഇന്ദ്രിയതയും ലൈംഗിക സുഖവും അനുഭവിക്കുന്നു. ലൈംഗിക ചിന്തകൾ, ഭാവനകൾ, ലൈംഗിക സ്വപ്നങ്ങൾ, സ്വയംഭോഗം, ഓറൽ സെക്‌സ് എന്നിവ പ്രായമായവരിലെ ലൈംഗിക സ്വഭാവങ്ങളിൽ ഉൾപ്പെടുന്നു.
* ചർമ്മത്തിന് ഇലാസ്തികത നഷ്ടപ്പെടുകയും വരണ്ടതാക്കുകയും കൂടുതൽ ചുളിവുകൾ വീഴുകയും ചെയ്യുന്നു.
* മുറിവുകൾ ഉണങ്ങാൻ കൂടുതൽ സമയമെടുക്കും.
* മുറിവുകളും പരിക്കുകളും സ്ഥിരമായ പാടുകൾ അവശേഷിപ്പിക്കാനുള്ള സാധ്യത കൂടുതലാണ്.
* ഉറക്ക പ്രശ്‌നങ്ങൾ വാർദ്ധക്യത്തിൽ 50% ത്തിലധികം നീണ്ടുനിൽക്കുകയും പകൽ ഉറക്കത്തിലേക്ക് നയിക്കുകയും ചെയ്യുന്നു. ശരാശരി 74 വയസ്സുള്ള 9,000 ആളുകളിൽ നടത്തിയ പഠനത്തിൽ, 12% പേർ മാത്രമാണ് ഉറക്ക പരാതികളൊന്നും റിപ്പോർട്ട് ചെയ്തിട്ടില്ലാത്തത്. 65 വയസ്സാകുമ്പോൾ, ഗാഢനിദ്ര ഏകദേശം 5% കുറയുന്നു..
* രുചി മുകുളങ്ങൾ കുറയുന്നു, അങ്ങനെ 80 വയസ്സ് ആകുമ്പോൾ രുചി മുകുളങ്ങൾ 50% ആയി കുറയും. ഭക്ഷണം അനാകർഷകമാവുകയും പോഷകത്തെ ഇത് ബാധിക്കുകയും ചെയ്യും.
* 85 വയസ്സിനു മുകളിൽ, ദാഹം ധാരണ കുറയുന്നു, അതായത് 41% പ്രായമായവരും വേണ്ടത്ര വെള്ളം കുടിക്കുന്നില്ല.
* മൂത്രാശയ അജിതേന്ദ്രിയത്വം പലപ്പോഴും വാർദ്ധക്യത്തിൽ കാണപ്പെടുന്നു.
* ശബ്ദം. വാർദ്ധക്യത്തിൽ, വോക്കൽ കോഡുകൾ ദുർബലമാവുകയും കൂടുതൽ സാവധാനത്തിൽ വൈബ്രേറ്റ് ചെയ്യുകയും ചെയ്യുന്നു. ഇത് ദുർബലമായ, ശ്വാസോച്ഛ്വാസമുള്ള ശബ്ദത്തിന് കാരണമാകുന്നു.

### മാനസികം
വാർദ്ധക്യത്തിന്റെ മാനസിക അടയാളങ്ങളിൽ ഇനിപ്പറയുന്നവ ഉൾപ്പെടുന്നു:

* വാർദ്ധക്യത്തിന്റെ സമ്മർദങ്ങൾക്കിടയിലും, അവരെ "അംഗീകരിക്കുന്നവർ" എന്ന് വിശേഷിപ്പിക്കുന്നു. എന്നിരുന്നാലും, വാർദ്ധക്യ ആശ്രിതത്വം ഒരു ന്യൂനപക്ഷത്തിൽ കഴിവില്ലായ്മയുടെയും മൂല്യമില്ലായ്മയുടെയും വികാരങ്ങളെ പ്രേരിപ്പിക്കുന്നു.  
* ജാഗ്രത വാർദ്ധക്യത്തെ അടയാളപ്പെടുത്തുന്നു. "റിസ്‌ക്-ടേക്കിംഗിനോട്" വിരോധം ഉടലെടുക്കുന്നത് പ്രായമായ ആളുകൾക്ക് യുവാക്കളെ അപേക്ഷിച്ച് കുറച്ച് നേടാനും കൂടുതൽ നഷ്ടപ്പെടാനുമുള്ള സാധ്യതയിൽ നിന്നാണ്.  
* വിഷാദ മാനസികാവസ്ഥ.   മുൻവിധി (അതായത്, "ഡിപ്രജുഡിസ്") മൂലമുണ്ടാകുന്ന വിഷാദരോഗത്തിനുള്ള അപകട ഘടകമാണ് വാർദ്ധക്യം. ആളുകൾ പ്രായമായവരോട് മുൻവിധി കാണിക്കുകയും പിന്നീട് സ്വയം വൃദ്ധരാകുകയും ചെയ്യുമ്പോൾ, അവരുടെ പ്രായ വിരുദ്ധ മുൻവിധി ഉള്ളിലേക്ക് തിരിയുന്നു, ഇത് വിഷാദത്തിന് കാരണമാകുന്നു. "കൂടുതൽ നെഗറ്റീവ് ഏജ് സ്റ്റീരിയോടൈപ്പുകളുള്ള ആളുകൾക്ക് പ്രായമാകുമ്പോൾ വിഷാദരോഗം കൂടുതലായിരിക്കും."  വാർദ്ധക്യ വിഷാദം 65 വയസ്സിനു മുകളിലുള്ള ജനസംഖ്യയിൽ ഏറ്റവും ഉയർന്ന ആത്മഹത്യാ നിരക്കിൽ കലാശിക്കുന്നു.  
* വാർദ്ധക്യത്തിലെ കുറ്റകൃത്യങ്ങളെക്കുറിച്ചുള്ള ഭയം, പ്രത്യേകിച്ച് ദുർബലരായ ആളുകൾക്കിടയിൽ, ചിലപ്പോൾ സാമ്പത്തികമോ ആരോഗ്യത്തെയോ കുറിച്ചുള്ള ആശങ്കകളേക്കാൾ കൂടുതൽ ഭാരമുണ്ടാകുകയും അവർ ചെയ്യുന്നതിനെ നിയന്ത്രിക്കുകയും ചെയ്യുന്നു. ചെറുപ്പക്കാരെ അപേക്ഷിച്ച് പ്രായമായവർ കുറ്റകൃത്യങ്ങൾക്ക് ഇരയാകുന്നത് കുറവാണ് എന്ന വസ്തുത ഉണ്ടായിരുന്നിട്ടും ഭയം നിലനിൽക്കുന്നു.  
* ആരോഗ്യം നഷ്ടപ്പെടുമെന്ന ഭയം വർദ്ധിക്കുന്നു.
* ലോകാരോഗ്യ സംഘടനയുടെ കണക്കനുസരിച്ച് 60 വയസ്സിനു മുകളിലുള്ളവരിൽ 15% പേരെയും മാനസിക വൈകല്യങ്ങൾ ബാധിക്കുന്നു.  15 രാജ്യങ്ങളിൽ നടത്തിയ മറ്റൊരു സർവേ റിപ്പോർട്ട് പ്രായപൂർത്തിയായവരുടെ മാനസിക വൈകല്യങ്ങൾ അവരുടെ ദൈനംദിന പ്രവർത്തനങ്ങളെ ശാരീരിക പ്രശ്‌നങ്ങളേക്കാൾ കൂടുതൽ തടസ്സപ്പെടുത്തുന്നു എന്നാണ്.  
* മാനസികവും വൈജ്ഞാനികവുമായ കഴിവ് കുറയുന്നത് വാർദ്ധക്യത്തെ ബാധിച്ചേക്കാം.   വാർദ്ധക്യത്തിൽ, എൻകോഡ് ചെയ്യപ്പെടുന്നതും സംഭരിക്കുന്നതും വീണ്ടെടുക്കുന്നതുമായ വിവരങ്ങളുടെ വേഗത കുറയുന്നത് കാരണം ഓർമ്മക്കുറവ് സാധാരണമാണ്. അതേ അളവിലുള്ള പുതിയ വിവരങ്ങൾ പഠിക്കാൻ കൂടുതൽ സമയമെടുക്കും.  ഡിമെൻഷ്യ എന്നത് ഓർമ്മക്കുറവിനും ദൈനംദിന ജീവിതത്തിൽ ഇടപെടാൻ കഴിയുന്നത്ര ഗുരുതരമായ മറ്റ് ബൗദ്ധിക കഴിവുകൾക്കുമുള്ള പൊതുവായ പദമാണ്. വാർദ്ധക്യത്തിൽ അതിന്റെ വ്യാപനം 65 വയസ്സിൽ  10% മുതൽ 85 വയസ്സിനു മുകളിൽ 50% വരെ വർദ്ധിക്കുന്നു. ഡിമെൻഷ്യ കേസുകളിൽ 50 മുതൽ 80 ശതമാനം വരെ അൽഷിമേഴ്‌സ് രോഗമാണ് . അലഞ്ഞുതിരിയൽ, ശാരീരിക ആക്രമണം, വാക്കാലുള്ള പൊട്ടിത്തെറികൾ, വിഷാദം, മനോവിഭ്രാന്തി എന്നിവ മാനസിക പ്രശ്നങ്ങളിൽ ഉൾപ്പെടാം. 

## മതപരത
പൊതുവേ പറഞ്ഞാൽ, പ്രായമായ ആളുകൾ എല്ലായ്‌പ്പോഴും യുവാക്കളെക്കാൾ കൂടുതൽ മതവിശ്വാസികളാണ്.  അതേ സമയം, വിശാലമായ സാംസ്കാരിക വ്യതിയാനങ്ങൾ നിലവിലുണ്ട്.  
## വാർദ്ധക്യവും ആരോഗ്യവും
വർദ്ധക്യത്തിൽ ഏറ്റവും ബുദ്ധിമുട്ടിക്കുന്ന പ്രശ്നങ്ങൾ ആണ് രോഗങ്ങളും ആരോഗ്യ പ്രശ്നങ്ങളും. ഇതുമൂലം പല ആളുകൾക്കും പരസഹായം കൂടാതെ ജീവിക്കാൻ സാധിക്കാത്ത അവസ്ഥ ഉണ്ടാകുന്നു. മാത്രമല്ല, ചികിത്സ ചിലവുകൾ വർധിച്ചു വരുന്നതും മറ്റൊരു പ്രശ്നമാണ്. എന്നാൽ വാർദ്ധക്യം എന്നത് ആരോഗ്യം നിലനിർത്തുന്നതിന് ഒരു തടസമല്ല. ആരോഗ്യകരമായ ജീവിതശൈലിയും ശരിയായ ചികിത്സയും ഇതിലേക്ക് നയിക്കുന്ന പ്രധാന ഘടകങ്ങൾ ആണ്. ചെറുപ്പം മുതൽക്കേ കൃത്യമായ വ്യായാമം, പോഷക സമൃദ്ധമായ ആഹാരം, അതിമദ്യാസക്തി, പുകവലി തുടങ്ങിയ ലഹരി ഉപയോഗത്തിന്റെ വിമോചനം, സന്തോഷകരമായ മാനസികാവസ്ഥ, ശരിയായ ചികിത്സ തുടങ്ങിയവ ആരോഗ്യത്തിലേക്ക് നയിക്കുന്ന ഘടകങ്ങൾ ആണ്. വർദ്ധക്യത്തിലും തൃപ്തികരമായ ആരോഗ്യവും ചുറുചുറുക്കും നിലനിർത്തുന്ന ആളുകളുണ്ട്. ഇതവരുടെ ജീവിത നിലവാരം ഉയർത്തുന്നതിലും, ചികിത്സ ചിലവുകൾ കുറയ്ക്കുന്നതിലും, സന്തോഷത്തിലും  വളരെ വലിയ പങ്കു വഹിക്കുന്നു. പ്രായമായാലും മിതമായ വ്യായാമങ്ങൾ ചെയ്യേണ്ടത് ആരോഗ്യത്തിന് ആവശ്യമാണ്. രോഗ ലക്ഷണങ്ങൾ എന്തെങ്കിലും ഉണ്ടായാൽ അതിന് കൃത്യമായ ചികിത്സ തേടുക എന്നതും പ്രധാനമാണ്. അതുപോലെ ഭക്ഷണത്തിൽ അമിതമായ അന്നജം, മധുരം, കൊഴുപ്പ്, ഉപ്പ് തുടങ്ങിയവ കുറയ്ക്കേണ്ടതും അത്യാവശ്യം തന്നെ. പഴങ്ങൾ, പച്ചക്കറികൾ, പരിപ്പുവര്ഗങ്ങൾ, കടൽ മത്സ്യം, മുട്ട, യോഗർട്ട് അഥവാ തൈര് തുടങ്ങിയവ അടങ്ങിയ പോഷക സമ്പുഷ്ഠമായ ആഹാരരീതി ശീലിച്ചു വരുന്നത് പ്രായമായവരുടെ ആരോഗ്യത്തിന് അത്യാവശ്യം ആണ്. ആരോഗ്യ വിദഗ്ദരുമായി കൂടിയാലോചിച്ചു ഇത്തരം കാര്യങ്ങളിൽ തീരുമാനം എടുക്കുകയാണ് ഇക്കാര്യത്തിൽ വേണ്ടത്. എന്നാൽ പല ആളുകളും ഇക്കാര്യങ്ങളിൽ കാര്യമായ ശ്രദ്ധ കൊടുക്കുന്നില്ലെന്നതാണ് വാസ്തവം.

## അവലംബങ്ങൾ

## പുറം കണ്ണികൾ

* 
* ലോറ കാർസ്റ്റെൻസൻ - സ്റ്റാൻഫോർഡ് സർവ്വകലാശാലയുടെ ''ലൈഫ് സ്പാൻ ഡെവലപ്മെന്റ് ലബോറട്ടറിയിലെ'' ഗവേഷണം, ''ദീർഘായുസ്സ് സംബന്ധിച്ച സ്റ്റാൻഫോർഡ് സെന്റർ''  .
* പ്രായമായവരെ ലക്ഷ്യമിട്ടുള്ള തട്ടിപ്പുകൾ (NCOA)
* "നാഷണൽ ഇൻസ്റ്റിറ്റ്യൂട്ട് ഓഫ് സീനിയർ സെന്റർസ്", നാഷണൽ കൗൺസിൽ ഓൺ ഏജിംഗ്, http://www.ncoa.org/national-institute-of-senior-centers
* "സീനിയർ കോർപ്സ്", കോർപ്പറേഷൻ ഫോർ നാഷണൽ & കമ്മ്യൂണിറ്റി സർവീസ്, http://www.nationalservice.gov/programs/senior-corps 
വർഗ്ഗം:ജീവശാസ്ത്രം
വർഗ്ഗം:അംഗവൈകല്യം
വർഗ്ഗം:രോഗങ്ങൾ
വർഗ്ഗം:വാർദ്ധക്യം